**Mesto Spišská Belá**



# Petzvalova 18, 059 01 Spišská Belá

**Výročná správa o činnosti Denného centra Spišská Belá (klubu dôchodcov) za rok 2017**

**Denné centrum Spišská Belá (DC) sa vo svojej činnosti riadi štatútom, prevádzkovým poriadkom a  Domovým poriadkom.**

**Činnosť DC je zameraná záujmovým skupinám členov so zohľadnením ich veku, zdravotnému stavu seniorov a občanov s nepriaznivým zdravotným stavom. Plán práce je okrem záujmových aktivít zameraný aj na sociálne poradenstvo a to formou zodpovedania dotazov odbornými pracovníkmi, alebo sprostredkovane v oblasti sociálno-právnej, zdravotnej a iných aktuálnych tém tejto skupiny obyvateľstva.**

**Členskú základňu tvorilo v r. 2017 63 členov, z toho 55 žien a 8 mužov.**

**Stretávali sme sa pravidelne každú stredu, okrem iných nepravidelných akcií, čo predstavovalo 6 až 8 stretnutí mesačne a to v priestoroch Denného centra, kde je centrum našich aktivít.**

**Činnosť v oblasti kultúrno-spoločenskej bola zameraná na organizovanie akcií, obsahom ktorých bolo udržiavanie kultúrnych, historických a ľudových zvyklosti našich predkov. Fašiangové /fašiangová veselica v maskách/, katarínske, mikulášske, čí vianočné posedenie mali vo svojom programe piesne, hudobný doprovod /rozšírený o ozembuch/, pranostiky, odevy, jedlo /šišky, kapustnica, kyslá zemiaková polievka, džadky/ a iné prvky, ktorými sme sa snažili čo najviac priblížiť atmosfére ich zamerania.**

**Deň matiek, akciu organizovanú v Mesiaci úcty k starším, ako aj iné akcie, prídu svojím kultúrnym programom pozdraviť žiaci mestských škôl.**

**Do akcie „Spišský zemiakarský jarmok“ sme sa už šiesty rok zapojili tým, že sa realizujeme prípravou tradičných zemiakových jedál v kuchyni DC. Na túto príležitosť upravený stánok pred našim klubom ponúkal tieto jedla účastníkom jarmoku, spevom a ozembuchom sme prispeli k tradičnej jarmočnej atmosfére. Do tejto rozsahom náročnej akcie bolo spontánne zapojených väčšina našich členov.**

**Už deviaty rok organizujme v júli autobusový zájazd na púť seniorov na Mariánsku horu do Levoče, je to akcia, ktorú organizačné zabezpečuje slovenské združenie kresťanských seniorov.**

**Kultúrne vyžitie nachádzame aj v Spišskom divadle v Spišskej Novej Vsi, na divadelné predstavenia organizované pre seniorov o 10.00 hodine za zvýhodnené vstupné sa odvezieme linkovým autobusom a takto sme v priebehu roka mali možnosť si pozrieť 5 divadelných predstavení.**

**V kaštieli v Strážkach sme sa v marci zúčastnili premietania dokumentárnych filmov na aktuálne témy súčasnosti organizovaných SNG v cykle „Jeden svet“, s následnými besedami. Noc múzeí a galérii v kaštieli v Strážkach, v múzeu J.M.Petzvala, v múzeu Greisigera so sprievodnými netradičnými programami nás zaujali. Múzeum Petzvala sme navštívili z príležitostí výstavy „Plenéra fotografií“. Putovná výstava „Biblia na cestách“ s 240-tými unikátnymi bibliami a prednáškou na tému „Výnimočnosť biblie“ bola na programe 20.4.2017.**

**Vo Face clube naši členovia formou besedy priblížili svoj život a detstvo prítomným deťom, deti reagovali dotazmi a aj údivom. 13 žiakov ZŠ Petzvala pod vedením uč. Fodorovej prišli medzi nás 8.11.2017 na „popoludnie s knihou“, kde vnuci čítali z knihy starým rodičom a starí rodičia čítali vnukom, pohostili sme ich dobrotami z našej kuchyne. 27.októbra 2017 sme sa zúčastnili v počte 53 seniorov v Aréne v Poprade na koncerte venovanom seniorom z celého Slovenska pod názvom „Integrácia seniorov.“**

**Prednášková činnosť bola zameraná na témy:**

**- ochrana seniorov v ich domácnostiach pred podvodníkmi a podobnými živlami, zabezpečila dňa 26.4.2017 mestská polícia**

**- na sociálne záležitostí týkajúce sa seniorov, za účelom ich konkrétnych objasnení sa zamerali pracovníčky MsÚ /prepravná služba/**

**- zdravotná prednáška odborníka na bylinkárstvo Ing. Štenbaura so zameraním na zber, úpravu a použitie bylín na bolesti pohybového aparátu a iných zdravotných neduhov, 15.6.2017**

**- životné prostredie, separácia odpadov v domácnosti - pracovníčka MsÚ Dr. Grivalská**

**- dopravná bezpečnosť seniorov s názornými ukážkami dňa 22.11.2017, mestská polícia**

**Nadviazali sme spoluprácu so Zariadením pre seniorov a zariadením opatrovateľskej služby „Náruč“ v Kežmarku, kde sú umiestnení aj klienti z nášho mesta. Na ich fašiangové, katarínske posedenie, ako aj jubilejné akcie ich klientov prichádzame s kultúrnym programom, harmonikou, ozembuchom, spevom.**

**V priestoroch nášho centra je možnosť si vypožičiavať časopisy, magazíny, záujmové príručky, dokumenty a knihy. Tento výpožičný fond si vytvárame a doplňujeme z vlastných už prečítaných materiáloch. Dvaja naši členovia štúdiom univerzity tretieho veku potvrdzujú svoj záujem na celoživotnom vzdelávaní.**

**Poznávací autobusový zájazd mal 19. septembra 2017 takýto program: Betliar- prehliadka kaštieľa, výstava Staroveký Egypt, kaštieľný park, prehliadka mesta Rožňava so sprievodcom – historické centrum, kostoly.**

**V rámci programu „ seniorskej aktivity“ sme absolvovali tieto akcie:**

**- vlakom a ďalej lanovkou na Hrebienok sme si 3.2.2017 navštívili Tatranský ľadový dom a ľadové sochy, tí zdatnejší absolvovali túru na Rainerovú chatu**

**- 23.5.2017 sme vycestovali vlakom do Prešova, kde sme prešli historické centrum, kostoly, v Solivare sme navštívili múzeum**

**- do Medzinárodného dňa pohybu sme sa zapojili dňa 31.5.2017 cvičením v záhrade nášho DC**

**- v rámci „Dní mesta“ sme sa zapojili do súťaže vo varení gulášu**

**- 20. júna sme v meste Ružomberok so sprievodcovským výkladom navštívili kláštorný kostol pri univerzite, mauzoleum A. Hlinku, na námestí A. Hlinku mestskú radnicu s átriom, ríms. kat. kostol, historické a pamätné budovy mesta**

**- opekanie v záhrade nášho denného centra sme 19.7.2017 ukončili pri harmonike**

**- športové súťaže zamerané na disciplíny primerané našim seniorom medzi DC Podolínec a DC Spišská Belá boli dňa 17.8.2017 náplňou „športového dňa seniorov“, podával sa kotlíkový guláš**

**- do Žiliny sme sa vlakom odviezli 23.8.2017, absolvovali sme prehliadku kaštieľa Budatín a historického centra mesta Žilina**

**- pohybovú aktivitu na Štrbskom plese /rýchlik, zubačka/ sme ukončili v športovom areáli**

**- v septembri sme v Košiciach v mestskom parku obdivovali jedinečné sochy z piesku, uličku remesiel, dom sv. Alžbety, zúčastnili sme sa sv. omše u Uršuliniek, dňa otvorených dverí v UĽUVe.**

**V priestoroch kuchyne DC máme možnosť si pripraviť na jednotlivé akcie občerstvenie a uvariť si celé menu. Túto výhodu využívame aj v deň zemiakarského jarmoku, ale aj 17. decembra sme na akciu „Vianoce v meste“ upiekli 3 druhy vianočného pečiva /perníky, škoricové, linecké pečivo/, uvarili 50 litrový hrniec kapustnice a ponúkali na námestí.**

**Členovia DC sa aktívne, až spontánne zapájajú do jednotlivých akcií a aj účasť na nich svedčí pri určitých akciách o preplnenom priestore nášho klubu. Z týchto akcií sa uskutočňujú foto a video záznamy, ktoré si v DC priebežne premietame cez USB v televízore.**

**Akcií organizovaných v DC sa zúčastňujú zástupcovia nášho MsÚ a to  primátor JUDr. Bieľak, Ing. Ščigulinský, Ing. Mlaková. Stretneme sa pri akcií k úcte k starším, vianočnom posedení, na športovej akcií, na výročnej schôdzi nášho DC, kde s našimi členmi diskutujú na aktuálne témy, svojím prístupom prejavujú záujem o seniorskú skupinu obyvateľstva.**

**V oblasti nadväzovania a udržiavania kontaktov s inými klubmi už 6 rokov máme družobný kontakt s Denným centrom v Podolínci. Ich členovia sa zúčastnili nášho športového dňa, opekačky, zemiakarského jarmoku, vianočnej akcie,  nás pozývajú na nimi organizované akcie: športový deň, opekanie v prírode, akcií úcta k starším, fašiangové posedenie /organizované spoločne v spoločenskom stredisku v Podolínci/.**

**V sociálnej oblasti sa medziľudské vzťahy upevňujú návštevou nemocných /po operácií/ a imobilných našich členov – 6 návštev v priebehu roka, účasťou na 6-tých jubilejných akciách našich členov, prípravou kultúrneho programu na tieto akcie a tiež účasťou na akcií „odprevadiť posledný raz“ /Muchová/.**

**Členovia DC sa spoločne zúčastňujú a aktívne zapájajú do spoločenských, kultúrnych a iných akcií organizovaných mestom a inými spoločenskými organizáciami.**

**Naši seniori priestor denného centra navštevujú preto, že sa tu zbavujú pocitu osamelosti, domáceho stereotypu, hlavne medzi sebou veľa komunikujú v rôznych záujmových skupinách a aktívne sa interesujú o dianie nielen v našom meste ale aj v oveľa širších súvislostiach a oblastiach.**

**Vypracovala: Mariana Mačáková, predseda DC, 27.2.2018**